CELEX: 32020D2026
Language: fi
Date: 2020-12-04 00:00:00
Title: Neuvoston päätös (EU) 2020/2026 annettu 4 päivänä joulukuuta 2020, Maailman kauppajärjestön yleisneuvostossa Euroopan unionin puolesta otettavasta kannasta tiettyjen elintarvikkeiden hankintojen vapauttamista vientikieltojen tai -rajoitusten soveltamisesta koskevan päätöksen hyväksymiseen

11.12.2020   
               
               
                  FI
               
               
                  Euroopan unionin virallinen lehti
               
               
                  L 419/16
               
            
         NEUVOSTON PÄÄTÖS (EU) 2020/2026
         annettu 4 päivänä joulukuuta 2020,
         Maailman kauppajärjestön yleisneuvostossa Euroopan unionin puolesta otettavasta kannasta tiettyjen elintarvikkeiden hankintojen vapauttamista vientikieltojen tai -rajoitusten soveltamisesta koskevan päätöksen hyväksymiseen
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Unioni teki 22 päivänä joulukuuta 1994 Maailman kauppajärjestön perustamisesta vuonna 1994 tehdyn Marrakeshin sopimuksen, jäljempänä ’WTO-sopimus’, neuvoston päätöksellä 94/800/EY (1), ja WTO-sopimus tuli voimaan 1 päivänä tammikuuta 1995.
                  
               
                     (2)
                  
                  
                     WTO-sopimuksen IV artiklan 1 kohdan mukaan WTO:n ministerikokouksella on valta tehdä päätöksiä kaikista monenkeskisten kauppasopimusten alaisista asioista, jos jäsen sitä pyytää.
                  
               
                     (3)
                  
                  
                     WTO-sopimuksen IV artiklan 2 kohdan mukaan WTO:n yleisneuvosto huolehtii ministerikokouksen tehtävistä ministerikokouksen istuntojen välisenä aikana.
                  
               
                     (4)
                  
                  
                     WTO-sopimuksen IX artiklan 1 kohdan mukaan WTO jatkaa mahdollisuuksien mukaan käytäntöä konsensuspäätöksenteosta.
                  
               
                     (5)
                  
                  
                     WTO:n yleisneuvostoa voidaan pyytää joulukuussa 2020 pidettävässä kokouksessaan tai jossakin myöhemmässä vuonna 2021 pidettävässä kokouksessa harkitsemaan ehdotusta, jonka tarkoituksena on vapauttaa Yhdistyneiden kansakuntien (YK) Maailman ruokaohjelman muut kuin kaupallisiin humanitaarisiin tarkoituksiin hankkimat elintarvikkeet vientikielloista ja -rajoituksista, ja hyväksymään kyseisen ehdotuksen.
                  
               
                     (6)
                  
                  
                     Vuoden 1947 tullitariffeja ja kauppaa koskevan yleissopimuksen (GATT 1947) XI artiklan 2 kohdan a alakohdan mukaan WTO:n jäsenet voivat erityisissä olosuhteissa soveltaa vientikieltoja tai -rajoituksia väliaikaisesti estääkseen tai lievittääkseen elintarvikkeiden tai muiden niille olennaisen tärkeiden tuotteiden vakavaa pulaa. WTO:n maataloussopimuksen, joka kuuluu GATT 1994-sopimukseen, 12 artiklassa täsmennetään lisäedellytykset, joita WTO:n jäsenten on tällaisissa tapauksissa noudatettava. Covid-19-pandemian aikana WTO:n jäsenet ovat turvautuneet tällaisiin rajoittaviin toimenpiteisiin, jotka voivat vaikuttaa myös muihin kuin kaupallisiin humanitaarisiin tarkoituksiin hankittuihin elintarvikkeisiin.
                  
               
                     (7)
                  
                  
                     YK:n Maailman ruokaohjelman humanitaariset hankinnat olisi vapautettava vientikielloista ja -rajoituksista, kun otetaan huomioon kriittinen tarve YK:n Maailman ruokaohjelman antamalle humanitaariselle tuelle, josta on tullut entistäkin tärkeämpi covid-19-pandemian aikana.
                  
               
                     (8)
                  
                  
                     On aiheellista määrittää kanta, joka otetaan unionin puolesta WTO:n yleisneuvoston asiaankuuluvassa tulevassa kokouksessa sellaista ehdotusta koskevan päätöksen hyväksymiseen, jonka tarkoituksena on vapauttaa YK:n Maailman ruokaohjelman muihin kuin kaupallisiin humanitaarisiin tarkoituksiin hankkimat elintarvikkeet vientikielloista ja -rajoituksista, koska tällainen päätös olisi unionia sitova,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Maailman kauppajärjestön (WTO) yleisneuvoston joulukuussa 2020 pidettävässä kokouksessa tai jossakin myöhemmässä vuonna 2021 pidettävässä kokouksessa unionin puolesta otettava kanta on liittyä konsensukseen, jos WTO:n jäsenet siihen pääsevät, Maailman ruokaohjelman muihin kuin kaupallisiin humanitaarisiin tarkoituksiin hankkimien elintarvikkeiden vapauttamista vientikieltojen tai -rajoitusten soveltamisesta koskevasta päätöksestä.
         
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 4 päivänä joulukuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  Neuvoston päätös 94/800/EY, tehty 22 päivänä joulukuuta 1994, Uruguayn kierroksen monenvälisissä kauppaneuvotteluissa (1986–1994) laadittujen sopimusten tekemisestä Euroopan yhteisön puolesta yhteisön toimivaltaan kuuluvissa asioissa (EYVL L 336, 23.12.1994, s. 1).